Imtella' Lulju 15, 2021 Rapport: Tony Dimech L-Imdina se tkun qed tidher aħjar b'sistemi moderni ta' dawl, kemm fit-toroq dojoq u mserrpin tagħha kif ukoll is-swar dominanti minn diversi nħawi tal-gżejjer Maltin. Dan il-proġett bl-użu tal-aħħar teknoloġija ta' dwal biex jitnaqqas it-tniġġis tal-arja u anke tinħareġ is-sbuħija tal-belt kapitali l-antika wara nżul ix-xemx. Dan il-progett ser isir minn Infrastructure Malta wara investiment ta' miljun ewro mill-Fond Nazzjonali għall-Iżvilupp Soċjali bi ftehim iffirmat mill-Kapijiet Eżekuttivi taż-żewġ entitajiet Ray Ellul u Fredrick Azzopardi. Il-proġett ser jiżboq is-sbuħija arkitettonika tal-kapitali l-antika. "Se jinbidel id-dawl preżenti li hawn għal wieħed LED li ser ikun ikkontrollat b'sistema ta' kompjuters. Id-dawl jista' jitbaxxa skont il-ħin tal-ġurnata, l-idea wkoll li bil-lejl jitbaxxa ħafna – ser jiżdied id-dawl f'partijiet mill-belt li ser jiġu mdawlin il-fortifikazzjonijiet ta' wara tal-belt , inkluż il-knisja karmelitana… l-iskyline ser jinbidel," spjega Henry Attard minn Infrastructure Malta. Is-Segretarju Parlamentari għaċ-Ċittadinanza u l-Komunitajiet, Alex Muscat, qal li dan il-proġett ser jagħti valur lill-Imdina biex din tkun aktar apprezzata. "Ħasra li wirt arkitettoniku bħall-Imdina mhux apprezzat wara nżul ix-xemx. L-investiment ta' miljun ewro hu parti minn proġett ikbar ta' 3 miljun ewro fejn ser inkunu qed nivvalorizzaw, għax ser ikollna siti oħra fejn ser isiru interventi simili bħal hawnhekk, u qed nippruvaw li dan il-proġett ikun komplut, jitlesta kompletament f'numru ta' xhur, u allura l-valur li ser jagħti dan il-proġett jibda jiġi apprezzat mill-komunità tagħna kemm jista' jkun malajr." Il-Ministru għall-Infrastruttura u l-Proġetti Kapitali, Ian Borg, qal li l-proġett ser ikun maqsum fi tliet fażijiet, bl-ewwel li ser jiddawlu ser ikunu l-Katidral, il-Knisja tal-Karmelitani, Bieb l-Imdina u dak tal-Griegi, flimkien mal-Palazz Vilhena. Dr Borg qal li wara ser isir id-dawl fit-toroq tal-Belt is-Siekta u mal-Fortifikazzjonijiet, li se jkomplu jingħataw dehra aħjar li tpaxxi l-għajnejn ta' kull min iżurha. L-Imdina hija t-tieni l-iktar belt li jżuruha turisti u l-pożizzjoni ġeografika tagħha titgawda minn ħafna nħawi fil-gżejjer Maltin.